En av konsekvensene ved å ikke betale regninger kan være at du får registrert betalingsanmerkning mot deg. Det er kredittopplysningsbyråene som registrerer anmerkninger og det er inkassobyråer, namsmenn, forliksråd, Statens Kartverk, Løsøreregisteret eller Statens innkrevingssentral som melder inn anmerkninger til kredittopplysningsbyråene.
Datatilsynet tildeler med hjemmel i personopplysningsloven konsesjon til selskaper som skal drive kredittopplysning. Det fremgår i konsesjonsvilkårene fra Datatilsynet retningslinjer for hva som er tillatt å registrere, samt når det kan registreres og når det skal slettes.
For privatpersoner registreres betalingsanmerkning 30 dager etter igangsatt rettslig inndriving (utleggsbegjæring hos Namsmannen, forliksklage hos Forliksråd). Du har da muligheten til å rette opp saken innen 30 dager.
For næringsdrivende blir betalingsanmerkning registrert 30 dager etter det har blitt sendt en betalingsoppfordring.
Andre eksempler på saker der det blir registrert betalingsanmerkninger:
Konkurs
Gjeldsordning
Avdragsordninger som blir misligholdt
Hvis du er uenig i kravet er det andre retningslinjer som gjelder. Har du ikke mulighet til å betale kravet for å få slettet betalingsanmerkningen er det viktig at du kommer i gang med å snu situasjonen. Betalingsanmerkning slettes ikke før den er betalt.